Samuel Jukuri

Samuel Jukuri (s. 13. toukokuuta 1996 Kiiminki) on suomalainen jääkiekkomaalivahti, joka pelaa SM-liigajoukkue Rauman Lukossa.

Ura

Seuraura 
Jukuri on Kiimingin Kiekko-Poikien kasvatti. Hän siirtyi juniorina sittemmin Oulun Kärppiin. Kaudella 2013–2014 Jukuri jakoi varsin tasaisesti seuran A-nuorten torjuntavastuun Toni Eskelisen kanssa, mutta hän jäi pudotuspeleissä lopulta kakkosmaalivahdiksi. Jukuri voitti A-nuorten SM-hopeaa. Hän puki kauden aikana myös neljään SM-liigaotteluun, mutta Jukuri jäi kuitenkin ilman peliaikaa. Kaudella 2014–2015 hän jakoi A-nuorten torjuntavastuun tasaisesti Sami Väliharjun kanssa. Jukuri puki Kärppien SM-liigajoukkueen paidan kolmeen runkosarja- ja yhteen Mestarien liigan otteluun, mutta hän jäi ilman peliaikaa. Jukuri kuitenkin debytoi miesten peleissä pelattuaan neljä ottelua lainalla Mestis-joukkue Kajaanin Hokissa.

Kaudeksi 2015–2016 Jukuri siirtyi vuoden mittaisella sopimuksella Mestis-joukkue Jokipoikiin. Hän lähti kauteen Mikael Edelmannin aisaparina. Jukuri pelasi tulokaskautensa aikana 24 runkosarjaottelua torjuen kaksi nollapeliä. Hänellä oli koko Mestiksen paras torjuntaprosentti (93,0%) ja päästettyjen maalien keskiarvo (1.99). Jukuri valittiin sarjan joulukuun kuukauden tulokkaaksi. Hänen kevätkautensa osoittautui kuitenkin rikkonaiseksi loukkaantumisten vuoksi. Jukuri oli tammikuussa 2016 muutaman viikon sivussa ylävartalovamman vuoksi ja helmikuussa hän joutui sivuun loppukaudeksi, kun joukkuetoveri Jesse Jormanainen kaatoi vastustajan pelaajan Jukurin päälle. Hän voitti kauden päätteeksi kuitenkin Mestis-pronssia. Jukuri valittiin sarjan toiseen tähdistökentälliseen. Joulukuussa 2015 hän teki Jokipoikien kanssa vuoden mittaisen jatkosopimuksen, joka sisältää option SM-liigaan tai ulkomaille siirtymisestä. Kaudella 2016–2017 Jukuri kantoi suurimman osan joukkueen torjuntavastuusta ja hän pelasi 30 runkosarja- ja kolme playoff-ottelua.

Jukuri siirtyi kaudeksi 2017–2018 jatkamaan Mestis-uraansa vuoden mittaisella sopimuksella Kokkolan Hermekseen. Hän nousi joukkueen selkeäksi ykkösmaalivahdiksi. Jukuri pelasi 42 runkosarjaottelussa kaikkiaan 2208.58 minuuttia, mikä oli eniten koko Mestiksessä. Kaudella 2018–2019 hän torjui 33 runkosarjaottelussa neljä nollapeliä, jolla Jukuri jakoi sarjan nollapelitilaston kärkisijan Kiekko-Vantaan Waltteri Ignatjewin ja Ketterän Karolus Kaarlehdon kanssa. Maaliskuussa 2019 hänet valittiin Mestiksen viikon pelaajaksi. Jukuri valittiin kauden päätteeksi Ruudun valitsemaan sarjan ensimmäiseen kentälliseen. Helmikuussa hän puki Kärppien paidan lainalle kahteen SM-liigaotteluun, kun Veini Vehviläinen oli Suomen A-maajoukkueen mukana. Jukuri ei saanut kuitenkaan peliaikaa.

Lokakuun 2019 lopulla Jukuri siirtyi alustavasti kuukauden mittaisella sopimuksella Tanskan Metal Ligaenin Frederikshavn White Hawksiin oltuaan alkukauden ilman sopimusta. Hänet hankittiin joukkueeseen alustavasti paikkaamaan Tadeáš Galanskýn loukkaantumista. Marraskuun lopulla Jukuri teki White Hawksin kanssa loppukauden 2019–2020 kattavan jatkosopimuksen. Hän jäi lopulta kuitenkin kakkosmaalivahdiksi Galanskýlle ja Jukuri pelasi ensimmäisen pääsarjakautensa aikana kaikkiaan 17 runkosarjaottelua.

Heinäkuussa 2020 Jukuri teki vuoden mittaisen ja kaksisuuntaisen KHL-sopimuksen Jokereiden kanssa. Samalla hänet nimettiin kaudeksi 2020–2021 seuran farmijoukkue Kiekko-Vantaaseen, Mestikseen, jossa Jukuri pelasi suurimman osan kaudestaan. Hän jakoi torjuntavastuun Jokereiden toisen sopimusmaalivahti Waltteri Ignatjewin kanssa, jolle Jukuri jäi pudotuspeleissä lopulta niukasti kakkosmaalivahdiksi. Hänet valittiin kauden päätteeksi Mestiksen toiseen tähdistökentälliseen. Tammikuussa 2021 Jukuri nostettiin ensimmäisen kerran Jokereiden KHL-joukkueeseen, kun Anders Lindbäck joutui useaksi viikoksi sivuun. Hän teki KHL-debyyttinsä 13. tammikuuta 2021 vieraissa Neftehimik Nižnekamskia vastaan. Jukurin debyytin myötä Jokerit peluuttaa KHL-historiansa 402. runkosarjaottelussaan ensimmäisen kerran kolmatta maalivahtia yhden kauden aikana. Hän torjui varsinaisella peliajalla ja jatkoajalla 26 kertaa ja päästi kolme maalia, joista Neftehimikin Rafael Bikmullinin ylivoimalla tekemä 3–2-voittomaali syntyi ajassa 64.42. Jukuri pelasi kauden aikana KHL:ssä kaikkiaan kahdeksan runkosarjaottelua torjuen kolme voittoa. Hän puki kaikkiaan 25 KHL-otteluun.

Jukuri siirtyi kaudeksi 2021–2022 2+1-vuotisella sopimuksella SM-liigajoukkue Rauman Lukkoon. Hän aloitti kautensa pääasiassa Lassi Lehtisen kakkosmaalivahtina ja pelasi joukkueessa syyskaudella neljä runkosarja- ja kolme Mestarien liigan ottelua. Marraskuussa 2021 Lukko lainasi Jukurin yhden ottelun ajaksi Porin Ässiin, kun joukkueen maalivahtiosastolta oli sivussa sekä Linus Söderström sekä edelliseen, koronavirustartuntojen vuoksi peruttuun otteluun maalivahdeksi merkityt Konstantin Volkov ja Romi Huunonen. Samassa kuussa Jukuri joutui sivuun loukkaantumisen vuoksi. Kun Lukko vahvisti maalivahtiosastoaan Artjom Zagidulinilla, hän jäi lopulta joukkueen kolmosmaalivahdiksi. Jukurin kuntouduttua seura lainasi hänet tammikuussa 2022 toistaiseksi voimassa olevalla sopimuksella Vaasan Sportiin, kun Lukko halusi tarjota Jukurille peliaikaa ja Sportin Niko Hovinen joutui loppukaudeksi sivuun. Jukuri pelasi siellä viisi ottelua, kunnes maaliskuussa Lukko kutsui hänet takaisin vahvuuteensa, kun sekä Zagidulin että Lehtinen olivat sivussa. Hän sai SM-liigassa kauden aikana tililleen yhteensä 15 runkosarjaottelua. Mestarien liigassa Jukuri pelasi kolme ottelua.

Maajoukkueura 
Jukuri on pelannut kolme poikien maaottelua.

Tilastot

Lähteet

Viitteet 

Suomalaiset jääkiekkomaalivahdit
Rauman Lukon pelaajat
Vuonna 1996 syntyneet
Elävät henkilöt